b'\n_START_ARTICLE_\nItalski jeziki\n_START_SECTION_\nDrugi jeziki anti\xc4\x8dne Italije\n_START_PARAGRAPH_\nPoleg italskih jezikov so na podro\xc4\x8dju anti\xc4\x8dne Italije zgodovinsko izpri\xc4\x8dani tudi drugi jeziki. _NEWLINE_Tesno sorodna z italskimi jeziki je venet\xc5\xa1\xc4\x8dina, jezik Severnojadranskih Venetov. V severni Italiji sta bila prav tako prisotna lepontski in kasneje galski jezik, oba keltska jezika. _NEWLINE_V jugovzhodni Italiji, v pokrajini Apuliji, se je govoril mesapski jezik, katerega mesto v okviru indoevropskih jezikov ni dokon\xc4\x8dno pojasnjeno, domnevno pa je bil soroden z ilirskim jezikom._NEWLINE_Na Siciliji so be\xc5\xbeno izpri\xc4\x8dani elimski, sikanski in sikulski jezik, za katere domnevajo, da so bili morda italski oziroma sorodni z italskimi jeziki._NEWLINE_Med pomembne neindoevropske jezike anti\xc4\x8dne Italije spadajo etru\xc5\xa1ki, retijski, kamunski in severnopikenski.'